b"\n_START_ARTICLE_\nTribunal Penal Internacional per a l'antiga Iugosl\xc3\xa0via\n_START_SECTION_\nOrganitzaci\xc3\xb3\n_START_PARAGRAPH_\nEl Tribunal compta amb tres Sales de Primera Inst\xc3\xa0ncia i una Sala d'Apel\xc2\xb7lacions. El President del Tribunal \xc3\xa9s tamb\xc3\xa9 el President de la Sala d'Apel\xc2\xb7lacions, i des del 2008 ocupa el c\xc3\xa0rrec Patrick Lipton Robinson, de Jamaica. Els seus predecessors van ser Antonio Cassese d'It\xc3\xa0lia (1993-1997), Gabrielle Kirk McDonald, dels Estats Units (1997-1999), Claude Jorda de Fran\xc3\xa7a (1999-2002), Theodor Meron dels Estats Units (2002-2005) i Fausto Pocar d'It\xc3\xa0lia (2005-2008).\n_START_SECTION_\nSecretaria\n_START_PARAGRAPH_\nLa Secretaria o Registre \xc3\xa9s responsable de l'administraci\xc3\xb3 del Tribunal, i les seves activitats inclouen el manteniment dels registres de la cort, la traducci\xc3\xb3 de documents, el transport, i acolliment dels declarants, el funcionament de la Secci\xc3\xb3 d'Informaci\xc3\xb3 P\xc3\xbablica, i les obligacions generals d'administraci\xc3\xb3. Tamb\xc3\xa9 \xc3\xa9s responsable de la Unitat de Detenci\xc3\xb3 (UNDU) dels acusats durant els judicis, i del programa d'assist\xc3\xa8ncia legal per als acusats que no poden pagar la seva pr\xc3\xb2pia defensa. Est\xc3\xa0 encap\xc3\xa7alada pel Secretari, en l'actualitat John Hocking d'Austr\xc3\xa0lia (des de maig de 2009). Els seus predecessors van ser Hans Holthuis dels Pa\xc3\xafsos Baixos (2001-2009), Doroth\xc3\xa9e de Sampayo Garrido-Nijgh dels Pa\xc3\xafsos Baixos (1995-2000), i Theo van Boven, dels Pa\xc3\xafsos Baixos (febrer 1994-desembre 1994).\n_START_SECTION_\nFiscalia\n_START_PARAGRAPH_\nL'Oficina del Fiscal (OTP) \xc3\xa9s responsable d'investigar els delictes, reunir proves i processar els acusats, i actualment est\xc3\xa0 dirigida pel fiscal Serge Brammertz. Els fiscals anteriors han estat Ram\xc3\xb3n Escovar Salom, de Vene\xc3\xa7uela (1993-1994), Richard Goldstone, de Sud-\xc3\xa0frica (1994-1996), Louise Arbour del Canad\xc3\xa0 (1996-1999), Eric \xc3\x96stberg de Su\xc3\xa8cia, i Carla Del Ponte, de Su\xc3\xafssa (1999-2007), que fins a l'any 2003 va exercir alhora com a fiscal del Tribunal Penal Internacional per a Ruanda, on va dirigir a la Fiscalia des de 1999."